APSTIPRINĀTS
RFF prezidents
E.Borisevičs
2023.g. 1.septembris

**2023./2024.gada Rīgas telpu futbola čempionāta (Latvijas telpu futbola Pirmās līgas Rīgas reģiona) reglaments**

**1. Turnīra mērķi un uzdevumi:**

1.1. Noskaidrot Rīgas spēcīgākās telpu futbola komandas.

1.2. Noskaidrot Rīgas pilsētas labākos telpu futbola spēlētājus.

1.3. Telpu futbola popularizēšana Rīgā un tās apkārtnē.

1.4. Aktīvas atpūtas organizēšana futbola cienītājiem.

1.5. Noskaidrot pretendentus Latvijas telpu futbola Virslīgas nākamajai sezonai.

**2. Turnīra organizācija**

2.1. Turnīru organizē Rīgas Futbola federācija (RFF) un Futbola Turnīru asociācija (FTA) ar Latvijas Futbola federācijas (LFF) atbalstu.

2.2. Rīgas čempionāta norisi, t.sk. – finanses, kontrolē RFF.

**3. Turnīra norises laiks un vieta:**

3.1. Dalībnieku organizatoriskā sapulce un pretinieku izloze tiek plānota 2023.gada 11.oktobrī pulksten 18:00 Latvijas Futbola federācijas (LFF) telpās (2.stāvs, Grostonas iela 6b, Rīga).

3.2. Rīgas čempionāta spēles tiks aizvadītas Rīgas 49.vsk. parketa zālē (K.Valdemāra 65, Rīga). Laukuma izmērs – garums 40 metri un platums 20 metri.

3.3. Rīgas čempionāts tiek plānots svētdienās no plkst.14:00 līdz plkst.20:00 no 2023.gada 22.oktobra līdz 2024.gada 17.martam, katrai komandai aizvadot vismaz vienu spēli ar pretinieku.

3.4. Izmaiņas kalendārā pieļaujamas pie nosacījuma, ka pretinieki un turnīra direktors pabrīdināti vismaz 48 stundas pirms sākotnēji plānotā mača sākuma, kā arī samaksāta soda nauda 200,-EUR (divi simti eiro, 00 centi) apmērā (25% organizatoriem, 75% spēles pārcelšanā iesaistītajām komandām).

**4. Turnīra dalībnieki:**

4.1. Rīgasčempionāts tiek plānots 11 – 16 komandām no Rīgas pilsētas un Rīgas reģiona (gadījumā, ja pieteiksies 10 un mazāk komandu, tad organizatoriskajā sapulcē tiks izskatīts cits formāts, lai nodrošinātu komandai vismaz 10 spēles turnīra ietvaros).

4.2. Turnīrā drīkst piedalīties spēlētāji, kuri ir sasnieguši 18 gadu vecumu. Izņēmuma kārtā ar vecāku atļauju drīkst piedalīties spēlētāji, kuri dzimuši arī vēlāk.

4.3. Turnīrā nedrīkst piedalīties Latvijas un citu valstu čempionātu spēcīgāko futbola līgu spēlētāji, kuri aizvadījuši (izgājuši laukumā) vismaz vienu oficiālu spēli 2023. un /vai 2024.gada sezonā.

4.4. Turnīrā kopumā nedrīkst piedalīties arī spēlētāji, kuri aizvadījuši (tika iekļauti spēles protokolā) vismaz vienu oficiālu spēli 2023./2024.gada sezonā Latvijas čempionāta spēcīgākās telpu futbola līgas komandās, izņemot kopskaitā **divus** spēlētājus katras komandas pieteikumā uz spēli (čempionāta pieteikums netiek ierobežots). Neierobežoti var piedalīties spēlētāji, kas dzimuši 1983.gadā un agrāk.

4.5. Aizliegts pārstāvēt divas Rīgas čempionāta komandas vienlaikus.

4.6. Komandas, kas nevar iekļauties spēlētāju ierobežojumos, var piedalīties turnīrā, aizvadot spēles bez rezultāta (tabulā netiek skaitīti punkti un spēļu rezultāti; “ārpus konkurences”). Gadījumā, ja organizatoriskajā sapulcē tiks lemts par formātu, kurā ir vairāki posmi (piemēram, kvalifikācijas un fināla), tad, ja ir nepieciešams noskaidrot, kur kvalificējas komandas “ārpus konkurences”, visām komandām **tikai un vienīgi “ārpus konkurences” komandu kvalifikācijai** tiek skaitīti punkti un spēļu rezultāti (“ārpus konkurences” komandu punkti un spēļu rezultāti netiek ņemti vērā citu komandu kvalifikācijai). Gūtie vārti un saņemtās kartiņas spēlēs pret komandām "ārpus konkurences" tiek ņemtas vērā pie spēlētāja statistikas.

4.7. Komandu formām jābūt pilnīgi nokomplektētām, ar ko tiek saprasts, ka visiem futbolistiem jāspēlē vienādās getrās, šortos un formas kreklos ar atšķirīgiem numuriem, visiem futbolistiem ir jābūt kājsargiem. Nedrīkst spēlēt apavos ar metāla radzēm.

Gadījumā, ja spēles laikā formas krekls (vai arī šorti) ir bojāts un tajā vairs nevar turpināt spēli, ir atļauts izmantot formas kreklu bez numura vai ar citu numuru, kas nav protokolā, iepriekš informējot spēles tiesnešus.

4.8. Komandai, kas spēles protokolā fiksēta kā viesu komanda, jānodrošina no mājinieku komandas atšķirīgas spēles formas (attiecas uz formas krekliem un getrām; šorti nav obligāti jāmaina, ja tie sakrīt).

4.9. Spēles tiks aizvadīta tikai un vienīgi ar „Adidas” modeļa bumbām.

4.10. Spēles tiks translētas un filmētas.

**5. Pieteikšanās turnīram:**

5.1. Pieteikumu iesniegšanas termiņš – 30.septembris. Pieteikumi jāsūta uz e-pasta adresi eduards.borisevics@fta.lv (*pieteikumā jānorāda komandas nosaukums, kontaktinformācija, sākotnējais sastāva pieteikums*).

5.2. Galīgā komandas sastāva pieteikumu iesniegšanas termiņš – 10. oktobris. Galīgie (vārdiskie) pieteikumi aizpildāmi speciāli sagatavotā veidlapā, kas pieejama turnīra mājaslapā. Visi veidlapas lauki obligāti jāaizpilda! Nepilnīgi aizpildīts pieteikums **nav derīgs un netiks pieņemts!** Pieteikumi jāsūta uz e-pasta adresi eduards.borisevics@fta.lv.

5.3. Dalībnieki, piesakoties turnīram, apliecina, ka neiebilst savu personas datu (vārds, uzvārds, dzimšanas datums) izmantošanai rezultātu apkopošanā un publicēšanā organizatoru rīkoto sacensību mājaslapās, ziņu, foto un video materiālu publicēšanai organizatoru sociālajos tīklos un izsūtīšanai medijiem, kā arī komandas kontaktpersonas datu (telefona numurs, e-pasts) izmantošanai informācijas sniegšanai par organizatoru rīkotajām sacensībām un saistītajai informācijai.

5.4. Turnīra norises laikā par spēlētāju veselības stāvokli atbildīgas ir komandas (komandām pirms spēlētāju pieteikšanas ir jāpārliecinās par to vai spēlētāji izgājuši medicīnisko pārbaudi, kas ļauj piedalīties sacensībās). Organizatori spēļu laikā nodrošina pirmās medicīniskās palīdzības sniegšanu.

5.5. Maksimālais spēlētāju skaits komandas pieteikumā ir 25 spēlētāji.

Uz spēli (protokolā) pieteikto spēlētāju skaits nedrīkst pārsniegt 14 (četrpadsmit), maksimālais oficiālo personu skaits uz spēli - 6 (sešas).

Uz spēli (protokolā) drīkst pieteikt tikai tās oficiālās personas, kas minētas komandas pieteikumā - kā oficiālā persona vai kā spēlētājs.

5.6. Papildus spēlētāju pieteikumi atļauti līdz 2023.gada 31.decembrim.

Informācija par no jauna piesakāmo spēlētāju laikus nosūtāma organizatoriem uz e-pasta adresi eduards.borisevics@fta.lv.

*Izņēmuma gadījumā, kad lielākā daļa no sastāva kaut kādu iemeslu dēļ (t.sk. COVID-19) nevar ierasties uz konkrētu spēli, tiek atļauti papildus pieteikumi, lai nodrošinātu komandai pilnu sastāvu ar vienu maiņu šai konkrētajai spēlei, tas ir 5 spēlētājus un vārtsargu. Papildus pieteiktajiem spēlētājiem izņēmuma gadījuma apstākļos ir jāatbilst p.4.2.-4.5. Papildus pieteiktie spēlētāji varēs turpināt piedalīties turnīra spēlēs tikai izņēmuma gadījuma apstākļos, lai nodrošinātu uz konkrēto spēli pilnu sastāvu ar vienu maiņu, t.i. 5 spēlētājus un vārtsargu.*

5.7. Abpusēji saskaņotas spēlētāju pārejas atļautas līdz 2023.gada 31.decembrim. Spēlētājam atļauta viena pāreja čempionāta gaitā. Spēlētāju izīrēšana pielīdzināma pārejai.

Informācija par spēlētāja pāreju laikus nosūtāma organizatoriem uz e-pasta adresi eduards.borisevics@fta.lv.

5.8. Komandu pieteikumi jāapstiprina ar dalības maksu, kas veicama ne vēlāk kā 2023.gada 11.oktobrī.

Dalības maksa tiek plānota 1200,-EUR (viens tūkstotis divi simti eiro, 00 centi) apmērā, kas pārskaitāma uz RFF norēķinu kontu.

5.9. Atsevišķos gadījumos pēc vienošanās ar organizatoriem dalības maksa var tikt daļēji atlikta uz laiku, bet ne vēlāk kā līdz 2023.gada 31.oktobrim. Komandu oficiālajām personām un spēlētājiem ir jāapzinās, ka gadījumā, ja dalības maksa nebūs pilnīgi vai daļēji apmaksāta, organizatori ir pilnvaroti aizliegt šo komandu oficiālajām personām un spēlētājiem turpmāk pieteikties un piedalīties RFF un FTA pakļautībā esošajos turnīros.

**6. Turnīra norises kārtība:**

6.1. 2023./2024.gada Rīgas telpu futbola čempionāts tiek plānots vienas līgas ietvaros vienā aplī, katrai komandai aizvadot vienu spēli ar pretinieku (gadījumā, ja pieteiksies 10 un mazāk komandu, tad organizatoriskajā sapulcē tiks izskatīts cits formāts, lai nodrošinātu katrai komandai vismaz 10 spēles turnīra ietvaros; organizatoriskajā sapulcē var tikt pieņemts lēmums par citu formātu arī gadījumā, ja pieteiksies vairāk par 10 komandām).

6.2. Spēles ilgums – 2 (divi) puslaiki pa 20 (divdesmit) minūtēm „netīrā” spēles laika, izņemot pēdējās divas minūtes „tīrā” spēles laika katrā puslaikā. Pārtraukums starp puslaikiem – ne vairāk kā 5 (piecas) minūtes.

6.3. Spēles protokols jāaizpilda ne vēlāk kā 15 (piecpadsmit) minūtes pirms spēles sākuma.

6.4. Gadījumā, ja turnīra beigās divām vai vairāk komandām būs vienāds izcīnīto punktu skaits, vietu sadalījums tiks noteikts pēc sekojošiem papildus rādītājiem:

* savstarpējo spēļu rezultāti (iegūto punktu skaits, gūto un zaudēto vārtu starpība, gūto vārtu skaits);
* labāka gūto un zaudēto vārtu starpība visās spēlēs;
* lielāks gūto vārtu skaits visās spēlēs;
* lielāks uzvaru skaits visās spēlēs;
* *labāki disciplinārie rādītāji (dzeltenā kartiņa tiks pielīdzināta 1 soda punktam, sarkanā kartiņa pielīdzināta 3 soda punktiem (ja tā parādīta par divām dzeltenām kartiņām vai „pēdējās cerības” sodu) vai 5 soda punktiem (ja tā parādīta par pārējiem pārkāpumiem).*

6.5. Komandai, kurai ir kaut viens tehniskais zaudējums, citi papildus rādītāji netiek izskatīti un tā automātiski ieņem pēdējo vietu starp komandām ar vienādu punktu skaitu.

6.6. Gadījumā, ja turnīra gaitā divām vai vairāk komandām būs vienāds izcīnīto punktu skaits, vietu sadalījums tiks noteikts pēc sekojošiem papildus rādītājiem:

* labāka gūto un zaudēto vārtu attiecība visās spēlēs;
* lielāks gūto vārtu skaits visās spēlēs;
* *labāki disciplinārie rādītāji.*

6.7. Uzvarētāji un laureāti tiek apbalvoti ar kausu, medaļām un citām vērtīgām balvām no organizatoriem un partneriem. Tiks apbalvota arī labākais spēlētājs, vārtsargs, komandas pārstāvis (treneris/menedžeris), rezultatīvākais spēlētājs, kā arī disciplinētākā komanda, kas iegūs balvu „par godīgu spēli” („fair play”).

6.8. Komanda, kas saskaņā ar 2023./2024.gada čempionāta rezultātiem ieņems pirmo vietu, tiks uzaicināta uz Latvijas telpu futbola Pirmās līgas finālturnīru 2024.gada 29.martā Salaspilī un nākamajā sezonā varēs pretendēt uz dalību Latvijas telpu futbola Virslīgā.

**7. Disciplinārās sankcijas**

7.1. Disciplinārās sankcijas ir definētas „RFF un FTA Disciplinārajā reglamentā”.

**8. Turnīra tiesneši:**

8.1. Tiesnešu nozīmēšanu uz spēlēm veic galvenais tiesnesis Kiazo Leladze.

8.2. Visas spēles apkalpos kvalificēti LFF tiesneši.

8.3. Spēles notiks saskaņā ar FIFA telpu futbola noteikumiem ar minētiem reglamentā izmaiņām.